દીપિકાની ટક્કરમાં હાલમાં કોઇ અભિનેત્રી દેખાતી નથી. તેને નંબર વન અભિનેત્રીનો ટેગ મળી ચૂક્યો છે. આ અંગે વાત કરતાં તે કહે છે કે હું નંબર ગેમમાં વિશ્વાસ રાખતી નથી. આજે હું ટોપ પર છું, પરંતુ કાલે ન પણ હોઉં, પરંતુ જો મને એક સારી અભિનેત્રી તરીકે પ્રતિષ્ઠા મળે તો તે સ્થાયી હોય છે. આ પ્રતિષ્ઠા જિંદગીભર તમને સાથ આપે છે. મારી કોશિશ ક્યારેય નંબર વન હીરોઇન બનવાની રહી નથી, પરંતુ હું એક શ્રેષ્ઠ અભિનેત્રી બનવા ઇચ્છું છું. તાજેતરમાં દિનેશ વિઝાનની ફિલ્મ ‘રાબતા’માં દીપિકાએ એક આઇટમ સોંગ કરવાનું સ્વીકાર્યું. તે કહે છે કે દોસ્તી નામની પણ કોઇ વસ્તુ હોય છે. તે મારા એ સમયના મિત્ર છે જ્યારે મારી કરિયર બની રહી હતી અને એમ પણ મને આઇટમ સોંગ કરવાં ગમે છે. આપણી ફિલ્મોનો તે હંમેશાં એક ભાગ રહ્યાં છે. •